钦定古今图书集成/明伦汇编/氏族典/第272卷 > 王利用
## 钦定古今图书集成/明伦汇编/氏族典/第272卷 > 王利用

按《元史王利用传》，“利用，字国宾，通州潞县人，辽太原
郡公籍之七世孙，高祖以下皆仕金。利用初事世祖
于潜邸，中统初，历太府内藏官，迁北京奥鲁同知，历
安肃汝、蠡、赵四州，入拜监察御史。蓟州有禁地，民不
得射猎其中，逻者诬州民冒禁，籍其家。利用纠之，逻
者诉于上，辨愈力，得以所没入悉归之民。擢翰林待”
制，升直学士，与耶律铸同修《实录》。出为四川提刑按
察使。大德二年，改安西、兴元两路总管。未几致仕，居
汉中。成宗朝，起为太子宾客，首以切于时政者，疏上
十七事。帝及太子嘉纳之。皇后闻之，命录别本以进。
卒赠荣禄大夫、柱国、中书平章政事，封潞国公，谥文
贞。